Jimmy Choo 'I Want Choo' fyngeur - stylvol.co.za
Jimmy Choo 'I Want Choo' fyngeur
Ons kan dalk net droom van Jimmy Choo skoene, maar die nuwe speelse dog glansryke Jimmy Choo 'I want Choo'-fyngeur is meer binne ons bereik en laat ons droom van 'n aand saam met vriendinne! Deur Suzanne Kotzé en Justine Kroes
Jimmy Choo 'I Want Choo'-fyngeur
Spuit jy die fyngeur aan, kan jy nie anders as om glansryk te voel nie. Dit is asof jy ewe skielik so 'n ekstra wip in jou stap het terwyl jy droom van aande saam met vriendinne eerder as om weer voor jou TV of rekenaarskerm te sit. Dit is juis drie vriendinne wat saam klaarmaak vir 'n partyjie-aand, waar rondom die 'I want Choo' veldtog draai. En dit hoef nie noodwending 'n aand uit te wees nie.
Laat hierdie advertensie jou nie net droom nie!
Al lyk vriendinne-aande deesdae anders (dalk net met een of twee vriendinne tuis of as 'n video-oproep), spuit jou parfuum aan, verf jou naels en lippe en trek iets sprankelend aan. Ons het beslis nodig om elke klein oorwinnings te vier en kontak te behou en die ekstra moeite wat jy doen met jou voorkoms, laat jou gewoonlik ook beter voel.
Hoe ruik Jimmy Choo-'I Want Choo'
Die geur word as 'n kragtige Oosterse blommegeur beskryf wat ontplof van geluk en goeie humor met 'n verleidelike kinkel in die kabel.
Topnote van sitrus (mandaryn) kontrasteer met fluweelagtige perskegeure wat die gevoel van opwinding en afwagting skep.
Die rooi spinnekoplelie se vleeslike vanieljenote meng met sensuele Jasmyn-sambak en is saam uitdagend aanloklik as middelnote.
Die basisnote van vanielje en bensoïen skep saam 'n intense ryk en diep geur.
Die mooi bottel
Jimmy Choo Jimmy Choo-'I Want Choo EDP R1099 vir 40ml, R1499 vir 60ml en R1899 vir 100ml beskikbaar by Foschini en uitgesoekte winkels
Dit gaan moeilik wees om nie die mooi bottel te wil uitstal nie. (Onthou fyngeure moet liefs nie aan sonlig blootgestel word nie en eerder in jou kas gehou word). Die JC voorletters op die mooi glasbottel en die goudkleurige doppie voel en lyk beslis luuks.
Die rooi spinnekoplelie
Die parfumiers het hierdie blom as die aanvangsnoot van die parfuum gekies. Die oorspronklike, sprankelende blom se blomblare lyk kompleet soos rooi spinnekoppote. Die trio van parfumiers wat die parfuum geskep het (Sonia Constant, Antoine Maisondieu en Louise Turner) wou hê die 'I want Choo'-geur moes die weerspieëling van die Jimmy-vrou wees; glansryk, vol selfvertroue, speels en vol vreugde.
Wat sê ons van die geur?
Al spuit ons hoeveel fyngeure aan, bly dit ongelooflik hoe parfuum 'n mens kan meevoer en anders laat voel. Met 'I want Choo' se kombinasie van note het ons dadelik meer energiek (sitrus note) en glansryk (rooi spinnekop lelie- en jasmynnote) gevoel. Die parfuum het ook lank aangebly (danksy die vanielje en bensoïen). Die geur is soet (maar glad nie te soet of oordonderend nie) en warm; 'n heerlike wintergeur.
Wees gereed om gevra te word 'watter parfuum het jy aan?'
Suzanne en Justine
Waar moet jy jou parfuum aanwend?
Spuit parfuum aan jou liggaam se polspunte, soos jou polse, die binnenkant van jou elmboë en agterjou knieë. Spuit dit ook aan jou nek, sodat die parfuum blootgestel kan word elke keer wat jy jou hare beweeg. Vermy egter jou decoletté, wat aan son blootgestel word aangesien dit veroudering kan veroorsaak.